# 2021 m. sausio–rugpjūčio mėn. sumažėjo ES-27 paukštienos eksportas ir importas

Europos Komisijos (toliau – EK) duomenimis, 2021 m. sausio–rugpjūčio mėn. ES paukštienos eksportas sudarė 972,374 tūkst. t ir buvo 13,3 proc. mažesnis nei 2020 m. tuo pačiu laikotarpiu. ES paukštienos rinka dar neatsigavo po Covid­–19 pandemijos, tačiau prekyba pradėjo stabilizuotis. Eksporto apimtys mažėjo dėl pabrangusių sąnaudų, padidėjusių laivais gabenamų krovinių kainų, susidariusio darbuotojų trūkumo. Analizuojamu laikotarpiu, palyginti su 2020 m. tuo pačiu laikotarpiu, pajamos už šią produkciją sumažėjo 2,77 proc. ir sudarė 1,23 mln. EUR.

2021m. sausio–rugpjūčio mėn. ES daugiausia paukštienos eksportavo į Ganą ir Ukrainą – atitinkamai 16,4 proc. (iki 159,399 tūkst.t) ir 10,8 proc. (iki 105,371 tūkst. t). Kongo Demokratinė Respublika buvo trečioje vietoje pagal eksportuojamos paukštienos kiekį (72,591 tūkst. t). ES paukštienos eksportas į Filipinus sudarė (57,527 tūkst. t), į Beniną (44,080 tūkst. t), į Saudo Arabiją (40,450 tūkst. t). Kiek mažesnius kiekius išsiuntė į Pietų Afriką (27,978 tūkst. t) ir Gaboną (25,572 tūkst. t.). Kitų šalių eksportas sudarė 439,405 tūkst. t. viso ES eksporto kiekio.

Analizuojamu laikotarpiu ES paukštienos eksportas į visas šalis didėjo, o į Filipinus sumažėjo – 59,5 proc., į Saudo Arabiją – 12,7 proc., Pietų Afriką – 54,2 proc.

EK duomenimis, šių metų sausio– rugpjūčio mėn., palyginti su 2020 m. tuo pačiu laikotarpiu, ES paukštienos importas sudarė 329,267 tūkst. t, t. y. buvo 5,5 proc. mažesnis. Jo vertė sudarė 620 tūkst. EUR. Daugiausia paukštienos ES importavo iš Brazilijos (150,749 tūkst. t), Tailando (94,550 tūkst. t), Ukrainos (61,244 tūkst. t), iš kitų šalių – 22,724 tūkst. t. Paukštienos importas iš Norvegijos ir Kinijos padidėjo atitinkamai 75,7 proc. ir 4,8 proc., o iš visų kitų šalių sumažėjo. Labiausiai paukštienos importas sumažėjo iš Čilės – 85,9 proc. ir Ukrainos – 12,1 proc.

Šaltinis: EK